O‘ZBEKISTON RESPUBLIKASI TOVAR-XOM AShYo BIRJASI BIRJA SAVDOLARIDA PAXTA ShROTI (KUNJARASI) VA PAXTA ChIGITI ShELUXASINI SOTISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Prezidentining 2008-yil 21-apreldagi PQ-842-sonli “Shaxsiy yordamchi, dehqon va fermer xo‘jaliklarida chorva mollar ko‘paytirishni rag‘batlantirishni kuchaytirish hamda chorvachilik mahsulotlari ishlab chiqarishni kengaytirish borasidagi qo‘shimcha chora-tadbirlar to‘g‘risida”gi qaroriga (O‘zbekiston Respublikasi qonun hujjatlari to‘plami, 2008-yil, 17-son, 130-modda), O‘zbekiston Respublikasi Vazirlar Mahkamasining 2004-yil 5-fevraldagi 57-sonli “Mahsulotlar, xomashyo va materiallarning yuqori likvidli turlarini sotishning bozor mexanizmlarini joriy etishni davom ettirish to‘g‘risida”gi qaroriga (O‘zbekiston Respublikasi qonun hujjatlari to‘plami, 2004-yil, 5-son, 57-modda) muvofiq qaror qilamiz: 
 1. O‘zbekiston Respublikasi tovar-xomashyo birjasi birja savdolarida paxta shroti (kunjarasi) va paxta chigiti sheluxasini sotish tartibi to‘g‘risidagi nizom ilovaga muvofiq tasdiqlansin.
 2. Mazkur qaror kuchga kirgan kundan boshlab quyidagilar o‘z kuchini yo‘qotgan deb hisoblansin:
 O‘zbekiston Respublikasi Iqtisodiyot vazirligi, Moliya vazirligi va Davlat mulkini boshqarish davlat qo‘mitasining 2006-yil 16-avgustdagi 5, 72 va 01/UzRTSB-01-sonli “O‘zbekiston Respublikasi tovar-xomashyo birjasi birja savdolarida paxta shroti (kunjarasi) va paxta chigiti sheluxasini sotish tartibi to‘g‘risidagi nizomni tasdiqlash haqida”gi qarori (2006-yil 25-sentabr, ro‘yxat raqami 1623 — O‘zbekiston Respublikasi qonun hujjatlari to‘plami, 2006-yil, 39-son, 391-modda);
 O‘zbekiston Respublikasi Iqtisodiyot vazirligi, Moliya vazirligi va Davlat mulkini boshqarish davlat qo‘mitasining 2007-yil 3-dekabrdagi 36, 103 va 01/19-18/16-UzRTSB-sonli “O‘zbekiston Respublikasi tovar xom-ashyo birjasi birja savdolarida paxta shroti (kunjarasi) va paxta chigiti sheluxasini sotish tartibi to‘g‘risidagi nizomga o‘zgartirish va qo‘shimchalar kiritish haqida”gi qarori (2007-yil 6-dekabr, ro‘yxat raqami 1623-1 — O‘zbekiston Respublikasi qonun hujjatlari to‘plami, 2007-yil, 48-49-son, 497-modda). 
 3. Mazkur qaror O‘zbekiston Respublikasi Adliya vazirligida davlat ro‘yxatiga olingandan so‘ng o‘n kundan keyin kuchga kiradi.
 Ushbu Nizom O‘zbekiston Respublikasi Prezidentining 2008-yil 21-apreldagi PQ-842-sonli “Shaxsiy yordamchi, dehqon va fermer xo‘jaliklarida chorva mollar ko‘paytirishni rag‘batlantirishni kuchaytirish hamda chorvachilik mahsulotlarini ishlab chiqarishni kengaytirish borasidagi qo‘shimcha chora-tadbirlar to‘g‘risida”gi qarori (O‘zbekiston Respublikasi qonun hujjatlari to‘plami, 2008-y., 17-son, 130-modda) va O‘zbekiston Respublikasi Vazirlar Mahkamasining 2004-yil 5-fevraldagi 57-sonli “Mahsulotlar, xomashyo va materiallarning yuqori likvidli turlarini sotishning bozor mexanizmlarini joriy etishni davom ettirish to‘g‘risida”gi qaroriga (O‘zbekiston Respublikasi qonun hujjatlari to‘plami, 2004-yil, 5-son, 57-modda) muvofiq O‘zbekiston Respublikasi tovar-xomashyo birjasi (bundan keyingi o‘rinlarda Birja deb yuritiladi) birja savdolarida paxta shroti (kunjarasi) va paxta chigiti sheluxasini sotish tartibini belgilaydi. 
 1. Ushbu Nizomda quyidagi asosiy tushunchalardan foydalaniladi:
 birja savdolari elektron tizimi — Birja a’zolariga respublikaning har bir geografik nuqtasidan aniq vaqt rejimida uzoq masofadan turib birja savdolarida ishtirok etish imkonini beradigan dasturiy apparat vositalari majmuidan iborat global taqsimlangan axborot tizimi;
 bitishuv bayonnomasi — xaridor va sotuvchiga birja savdolarini o‘tkazish yakunlari bo‘yicha beriladigan, sotuvchining, xaridorning vakillari va birja brokeri tomonidan imzolangan, taraflarni belgilangan muddatda talab va taklif narxi bo‘yicha birja savdolari natijalariga ko‘ra xarid qilingan hajmdagi mahsulotning oldi-sotdi shartnomasini tuzish majburiyatini yuklaydigan hujjat;
 zakalat — Birjada amalga oshiriladigan bitishuvlarning bajarilishi kafolatini ta’minlash uchun xaridorlar va sotuvchilar tomonidan Birjaga xizmat ko‘rsatuvchi bankdagi hisob-kitob-kliring palatasining ikkilamchi depozit hisobvarag‘iga kiritiladigan bitishuvlarni kafolatli ta’minlash mablag‘i;
 ixtisoslashtirilgan punktlar — yem-xashak, shu jumladan omuxta yem, shrot (kunjara) va sheluxa sotish bo‘yicha tuman va viloyat birlashmalari tarkibidagi mahsulotni fermer xo‘jaliklari va boshqa qishloq xo‘jaligi korxonalariga, shaxsiy yordamchi va dehqon xo‘jaliklari egalariga sotuvchi savdo korxonalari;
 mahsulot — paxta shrotini (kunjarasini) ishlab chiqarish va yetkazib berish bo‘yicha tasdiqlangan balansga hamda paxta chigiti sheluxasini ishlab chiqarish va yetkazib berish hisob-kitob ko‘rsatkichlariga muvofiq birja savdolarida sotiladigan paxta shroti (kunjarasi) va paxta chigiti sheluxasi;
 sotuvchi — mahsulotni birja savdolariga chiqaruvchi va sotuvchi yog‘-moy korxonalari;
 to‘langan bitishuvlar reyestri — tuzilgan oldi-sotdi shartnomasi bo‘yicha majburiyatlarning to‘liq qoplanishini ta’minlaydigan miqdordagi mablag‘larning xaridorning hisob-kitob-kliring palatasidagi shaxsiy hisobvarag‘iga kelib tushganligini tasdiqlovchi hujjat;
 xaridor — mahsulotni ochiq birja savdolarida xarid qilib oluvchi, uni fermer xo‘jaliklari va boshqa qishloq xo‘jaligi korxonalariga, shaxsiy yordamchi va dehqon xo‘jaliklari egalariga sotish uchun ixtisoslashtirilgan punktlarga yetkazib beruvchi yem-xashak, shu jumladan omuxta yem, shrot (kunjara) va sheluxa sotish bo‘yicha tuman va viloyat birlashmalari (bundan keyingi o‘rinlarda tuman va viloyat birlashmalari deb yuritiladi), shuningdek omixta yem ishlab chiqaruvchi korxonalar, chorvachilik va parrandachilik xo‘jaliklari, qorako‘lchilik shirkat xo‘jaliklari.
 hisob-kitob-kliring palatasi (bundan keyingi o‘rinlarda HKKP deb yuritiladi) — birja bitishuvlari bo‘yicha kliring, hisob-kitoblar va o‘zaro hisob-kitoblar o‘tkazilishini ta’minlovchi Birjaning tuzilmaviy bo‘linmasi; 
 o‘rtacha olingan narx — bir haftalik birja savdolari natijalari bo‘yicha aniqlangan va ommaviy axborot vositalarida e’lon qilinadigan mahsulotning o‘rtacha narxi.
 2. Mazkur Nizom paxta shroti (kunjarasi) va paxta chigiti sheluxasini yetishtiruvchi, yetkazib beruvchi va undan foydalanuvchi O‘zbekiston Respublikasi rezidentlari hisoblangan korxona va tashkilotlarga nisbatan tatbiq etiladi.
 3. Paxta chigitini qayta ishlashdan olinadigan shrot (kunjara) va sheluxa Birja orqali to‘la-to‘kis ichki bozor hamda eksportga sotiladi.
 4. Paxta shroti (kunjarasi) va paxta chigiti sheluxasini sotish elektron birja savdolari tizimidan foydalangan holda aniq vaqt rejimidagi ochiq birja savdolarida amalga oshiriladi.
 Paxta shroti (kunjarasi) va paxta chigiti sheluxasi Birja orqali O‘zbekiston Respublikasi Prezidentining 2008-yil 21-apreldagi PQ-842-sonli “Shaxsiy yordamchi, dehqon va fermer xo‘jaliklarida chorva mollar ko‘paytirishni rag‘batlantirishni kuchaytirish hamda chorvachilik mahsulotlarini ishlab chiqarishni kengaytirish borasidagi qo‘shimcha chora-tadbirlar to‘g‘risida”gi qaroriga muvofiq tashkil etilgan tuman va viloyat birlashmalariga, shuningdek omixta yem ishlab chiqaruvchi korxonalarga, chorvachilik va parrandachilik xo‘jaliklariga, qorako‘lchilik shirkat xo‘jaliklariga sotiladi;
 Tuman va viloyat birlashmalari tomonidan ushbu Nizom asosida sotib olingan paxta shroti (kunjarasi) va paxta chigiti sheluxasi ixtisoslashtirilgan punktlar orqali faqat chorvachilik mahsulotini ishlab chiqarish bilan band bo‘lgan xo‘jaliklarga:
 fermer xo‘jaliklariga va boshqa qishloq xo‘jaligi korxonalariga (qorako‘lchilik xo‘jaliklari, naslchilik chorva xo‘jaliklari, chorvachilik fermalari, parrandachilik xo‘jaliklari va boshqalar);
 shaxsiy yordamchi va dehqon xo‘jaliklari egalariga, shuningdek aholiga sotiladi.
 Omixta yem ishlab chiqaruvchi korxonalar tomonidan ushbu Nizomga muvofiq sotib olingan paxta shroti (kunjarasi) omixta yem ishlab chiqarishdan tashqari boshqa maqsadlarda foydalanishiga ruxsat etilmaydi; 
 Paxta shroti (kunjarasi) va paxta chigiti sheluxasi har yili tasdiqlanadigan balans ko‘rsatkichlariga muvofiq eksportga sotilishi mumkin. Paxta shroti (kunjarasi) va paxta chigiti sheluxasini eksportga sotish erkin ayirboshlanadigan valyutada amalga oshiriladi.
 5. Birja savdolarida sotiladigan paxta shroti (kunjarasi) va paxta chigiti sheluxasi hajmlari har yili O‘zbekiston Respublikasi Iqtisodiyot vazirligi tomonidan tasdiqlanadigan paxta shrotini (kunjarasini) ishlab chiqarish va yetkazib berish balans ko‘rsatkichlaridan hamda paxta chigiti sheluxasini ishlab chiqarish va yetkazib berish hisob-kitob ko‘rsatkichlaridan kelib chiqqan holda shakllantiriladi.
 6. Sotuvchilar paxta shroti (kunjarasi) va paxta chigiti sheluxasini ishlab chiqarish va foydalanishning tasdiqlanadigan hisob-kitob balanslarida nazarda tutilgan hajmlariga muvofiq, har oyda, oy boshlanishidan besh kun oldin Monopoliyadan chiqarish va raqobatni rivojlantirish davlat qo‘mitasi bilan kelishgan holda, haftalik birja savdolari bo‘yicha birja savdolariga bir me’yorda chiqariladigan mahsulotning jadvallarini tasdiqlaydi.
 Savdolarda sotilmay qolgan mahsulot hajmi keyingi savdolarga o‘tkaziladi.
 7. Birja savdolariga chiqariladigan mahsulot jadvali tasdiqlangandan so‘ng sotuvchi birgalikdagi faoliyat to‘g‘risida Birja bilan shartnoma tuzadi, unda sotuvchining birja savdolarida ishtirok etish shartlari, shartnoma tuzgan tomonlarning huquqlari, majburiyatlari va javobgarliklari belgilanadi.
 8. Birja savdolari O‘zbekiston Respublikasining “Birjalar va birja faoliyati to‘g‘risida”gi Qonuni (O‘zbekiston Respublikasi Oliy Majlisi Axborotnomasi, 2001-y., 9-10-son, 171-modda) va Birja savdolari qoidalariga muvofiq amalga oshiriladi. Savdolar muntazam ravishda haftaning ish kunlarida o‘tkaziladi.
 9. Birja savdolarining o‘tkazilishi, birja sessiyalarining davomiyligi, birja savdolariga chiqariladigan mahsulot hajmlari, uning sifat ko‘rsatkichlari, shuningdek mahsulot joylashgan joy, ishlab chiqaruvchi korxona, boshlang‘ich narx to‘g‘risidagi axborot Birja tomonidan xaridorlarga majburiy tartibda ommaviy axborot vositalari, brokyerlar, shuningdek boshqa axborot kanallari, jumladan Internet orqali yetkaziladi.
 10. Birja barcha savdo ishtirokchilariga, ularning respublika hududida joylashishidan qat’i nazar, elektron savdolarda bir paytda ishtirok etish imkonini ta’minlab berishi shart.
 11. Savdolarni o‘tkazish, kiritilgan zakalat summasiga muvofiq har bir savdo bo‘yicha ishtirokchilarni kiritish va chetlatish, elektron birja savdolari g‘oliblarini aniqlash va bitishuvlarni ro‘yxatdan o‘tkazish elektron birja savdolari tizimi orqali amalga oshiriladi.
 12. Oldi-sotdi shartnomasi bitishuv bayonnomasida nazarda tutilgan shartlarda u olingan kunda rasmiylashtiriladi. 
 Bitishuv bayonnomasi shartlarining bajarilishi tomonlar uchun majburiy hisoblanadi.
 13. Birja tomonidan ko‘rsatiladigan xizmatlar haqi sotuvchilar va xaridorlar uchun O‘zbekiston Respublikasi Moliya vazirligi bilan kelishilgan Birja xizmatlari tariflariga muvofiq o‘rnatiladi.
 14. Birja savdolariga chiqariladigan mahsulotning boshlang‘ich narxi sotuvchi tomonidan deklaratsiyalanadigan narx (monopolist korxonalar uchun) va ulgurji sotish narxi (boshqa korxonalar uchun) darajasida belgilanadi.
 15. Sotuvchi tomonidan narx Birja savdolarida mahsulotning boshlang‘ich narxidan ko‘tarilishi hisobidan qo‘shimcha olingan daromadi o‘zining ixtiyorida qoladi.
 16. Savdolar jarayonida narxlar oshishining yo‘l qo‘yiladigan chegarasi boshlang‘ich narxga nisbatan 15 foiz miqdorida belgilanadi. Narx 15 foizdan oshib ketgan taqdirda savdolar to‘xtatiladi va sotilmay qolgan mahsulot hajmi keyingi savdolarga o‘tkaziladi.
 17. Birja savdolarida tuzilgan bitishuvlarning moliyaviy kafolatini ta’minlash uchun birja savdolarida tuzilgan bitishuvlar bo‘yicha hisob-kitoblar Birja HKKPsi orqali amalga oshiriladi.
 18. Yuridik shaxslar hisob-kitoblarni O‘zbekiston Respublikasi tijorat banklari tomonidan joriy etilgan plastik kartochkalardan foydalangan holda amalga oshirishlari mumkin.
 19. Hisob-kitoblarni amalga oshirish maqsadida, HKKP Birjaga xizmat ko‘rsatuvchi bankda xaridorlar va sotuvchilarning mablag‘larini saqlash hamda birja bitishuvlari bo‘yicha hisob-kitoblarni amalga oshirish uchun xizmat qiladigan ikkilamchi talab qilib olinguncha depozit hisobvarag‘ini ochadi. Ikkilamchi talab qilib olinguncha depozit hisobvarag‘i Birjaga xizmat ko‘rsatuvchi bankda Birjaning ikkilamchi depozit hisobvarag‘ini ochish to‘g‘risidagi arizasiga muvofiq ochiladi.
 20. Sotuvchi va xaridorlarning ikkilamchi talab qilib olinguncha depozit hisobvarag‘idagi mablag‘lari harakatlarini nazorat qilish uchun HKKP har bir sotuvchi va xaridorga foydalanuvchining shaxsiy raqamiga (bundan keyingi o‘rinlarda FShR deb yuritiladi) mos keluvchi alohida hisobvaraq ochadi.
 Sotuvchilar va xaridorlarning mablag‘lari ushbu hisobvaraqlarda HKKPning ikkilamchi talab qilib olinguncha hisobvarag‘i doirasida hisobga olinadi.
 21. HKKP mijozning so‘roviga muvofiq, xizmat ko‘rsatish shartlari, ushbu mijozning shaxsiy hisobvarag‘idagi mablag‘larning qoldig‘i to‘g‘risida uni xabardor qilishi shart.
 HKKP tomonidan mijozning shaxsiy hisobvarag‘i holati, shaxsiy hisobvaraqlardagi mablag‘larning qoldig‘i to‘g‘risidagi ma’lumotlar uchinchi shaxslarga oshkor etilishi man etiladi.
 22. Birja mijozlarning so‘rovlariga ko‘ra birja kliringi natijalari, ularning mablag‘lari holati va savdolarning joriy kunidagi pul mablag‘larining belgilangan limitlari to‘g‘risida ularni xabardor qilib turishi shart.
 23. Birja savdolarida ishtirok etish uchun sotuvchilar va xaridorlar Birjaga xizmat qiluvchi bankdagi HKKPning ikkilamchi talab qilib olinguncha depozit hisobvarag‘iga birja savdolariga qo‘yilgan mahsulot umumiy qiymatining va mo‘ljallanayotgan bitishuv hajmining 10 foizgacha miqdordagi zakalatni qo‘yadi.
 24. Xaridorlar Birjada deponentga qo‘yilgan zakalatlarni hisobga olgan holda to‘lash mo‘ljallanayotgan mablag‘lar hajmida bitishuvlar tuzishga haqlidir.
 25. Birjaga xizmat ko‘rsatuvchi bankdagi HKKPning ikkilamchi talab qilib olinguncha depozit hisobvarag‘idagi sotuvchilar va xaridorlarning mablag‘laridan:
 xarajatlar qismida birja bitishuvlari bo‘yicha majburiyatlar bajarilishi va ular o‘rtasida tuzilgan shartnomalar bilan bog‘liq bo‘lgan o‘zaro hisob-kitoblarini amalga oshirish uchun;
 agar bitishuv kelishilgan muddatda tuzilmagan yoki belgilangan tartibda bekor qilingan taqdirda, mijozning bankdagi asosiy talab qilib olinguncha depozit hisobvarag‘iga qaytarish uchun;
 deponentga qo‘yilgan mablag‘lar hisobidan Birja xizmatlariga haq to‘lash bo‘yicha hisob-kitoblarni amalga oshirish uchun foydalaniladi.
 26. Birja bitishuvi ro‘yxatga olinganidan keyin besh bank ish kuni mobaynida xaridor tuzilgan oldi-sotdi shartnomasi bo‘yicha moliyaviy majburiyatlarni to‘liq qoplash uchun Birjaga xizmat ko‘rsatuvchi bankdagi HKKPning ikkilamchi talab qilib olinguncha depozit hisobvarag‘iga qo‘shimcha mablag‘larni o‘tkazishi shart. Bunda, mablag‘larni o‘tkazish uchun to‘lov topshiriqnomasining “to‘lov maqsadlari” ustunida xaridorning FShRi majburiy tartibda ko‘rsatilishi shart.
 27. HKKP xaridordan mablag‘lar kelib tushgan vaqtdan boshlab bir bank ish kuni mobaynida sotuvchiga xaridor tomonidan o‘z majburiyatlarini to‘liq hajmda bajarganligini tasdiqlovchi to‘langan bitishuvlar reyestrini taqdim etishi shart.
 28. Agar xaridor ushbu Nizomning 26-bandida belgilangan muddatlarda tuzilgan oldi-sotdi shartnomasiga muvofiq mablag‘larni to‘liq hajmda o‘tkazilishini ta’minlamasa, HKKP ko‘rsatilgan muddat o‘tgach, bir ish kuni mobaynida sotuvchi va Birjaga bitishuv bekor qilinganligi to‘g‘risida xabar beradi va jarima chorasi sifatida sotuvchining hisobvarag‘iga, Birjaning vositachilik haqini chegirgan tarzda, lekin zakalat miqdoridan kam bo‘lmagan miqdordagi mablag‘ni shartnoma shartlari bajarilmaganligi uchun o‘tkazib qo‘yadi.
 Bitishuv bo‘yicha bekor qilingan mahsulot hajmi sotuvchi tomonidan qayta savdoga qo‘yiladi.
 29. Sotuvchi tomonidan mahsulotni xaridorga oldi-sotdi shartnomasida belgilangan muddatlarda yuklab jo‘natish bo‘yicha majburiyatlar bajarilmasa, HKKP shartnomada belgilangan muddat o‘tganidan keyin Birjaning vositachilik haqini chegirib qolgan holda zakalatdan kam bo‘lmagan miqdordagi mablag‘ni jarima chorasi sifatida xaridor hisobiga o‘tkazadi va xaridor, sotuvchi va Birjani bitishuv bekor qilinganligi to‘g‘risida xabardor qiladi. 
 Bitishuv bo‘yicha bekor qilingan mahsulot hajmi sotuvchi tomonidan qayta savdoga qo‘yiladi.
 30. HKKP tomonidan sotuvchiga xaridorning shaxsiy hisobvarag‘iga mablag‘larning kelib tushganligi to‘g‘risida to‘langan bitishuvlar reyestrini taqdim etilishi sotuvchining mahsulotni xaridorga yuklab jo‘natishi uchun asos bo‘ladi.
 Sotuvchi mahsulotni xaridor o‘zining majburiyatlarini bajarganligi faktini HKKPning tasdig‘isiz jo‘natgan taqdirda, Birja ro‘yxatdan o‘tkazilgan oldi-sotdi shartnomasi bo‘yicha xaridor tomonidan majburiyatlar bajarilmaganligi uchun javobgar bo‘lmaydi.
 31. Tegishli sifatga ega bo‘lgan mahsulot jo‘natilganligi va qabul qilib olinganligi faktini xaridor va sotuvchi imzolari bilan tasdiqlangan yuk xatlari nusxasi tasdiqlaydi.
 32. Yuk xati nusxasining taqdim etilishi HKKP uchun bir bank ish kuni mobaynida, ushbu Nizomning 19-bandiga muvofiq ochilgan ikkilamchi talab qilib olinguncha depozit hisobvaraqdan sotuvchining unga xizmat ko‘rsatuvchi bankdagi asosiy talab qilib olinguncha depozit hisobvarag‘iga, sotuvchining shaxsiy hisobvarag‘i ko‘rsatilgan holda o‘tkazish, shuningdek bitishuvni yopish uchun asos va majburiyat bo‘lib xizmat qiladi.
 33. Mahsulotni xaridorlarga yuklab jo‘natish oldi-sotdi shartnomalarida nazarda tutilgan muddatlarda va shartlarda sotuvchining naryadlari bo‘yicha amalga oshiriladi.
 34. Xaridor bilan sotuvchi o‘rtasida tuzilgan shartnomalar bo‘yicha majburiyatlarning bajarilmaganligi uchun tomonlarning javobgarligi O‘zbekiston Respublikasi qonun hujjatlari bilan tartibga solinadi.
 35. Birja a’zolari, birja savdolari ishtirokchilari va ularning mijozlari o‘rtasidagi Birja savdolari qoidalarida nazarda tutilgan masalalar bo‘yicha yuzaga keladigan nizolar Birjaning arbitraj komissiyasi yoki sud tomonidan hal qilinadi.
 Arbitraj komissiyasi tomonidan nizolarni ko‘rib chiqish uchun yig‘imlar undirilishi man etiladi.
 36. Birja kotirovka hay’ati o‘tkazilgan birja savdolari natijalari bo‘yicha birjada sotilgan mahsulot baholarining birja kotirovkalarini aniqlaydi va ularni har hafta ommaviy axborot vositalari va Internet tarmog‘i sahifalarida e’lon qilib boradi.
 37. Sotuvchilar va Birja hisobot choragidan keyingi oyning beshinchi kunidan kechiktirmagan holda O‘zbekiston Respublikasi Iqtisodiyot vazirligi hamda Monopoliyadan chiqarish va raqobatni rivojlantirish davlat qo‘mitasiga birja savdosiga qo‘yilgan, sotilgan mahsulot hajmi hamda ushbu Nizomga muvofiq sotilgan mahsulotning haqiqatda yetkazib berilgan hajmlari to‘g‘risidagi ma’lumotlarni taqdim etadilar.
 38. Birja har kuni O‘zbekiston Respublikasining Monopoliyadan chiqarish va raqobatni rivojlantirish davlat qo‘mitasiga savdoga qo‘yilgan hamda sotilgan mahsulot hajmlari, shuningdek savdolarda shakllangan o‘rtacha olingan narxlar to‘g‘risidagi axborotni taqdim etadi.
 39. Ushbu Nizom O‘zbekiston Respublikasi Qishloq va suv xo‘jaligi vazirligi, Markaziy bank Boshqaruvi, Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi, Yog‘-moy va oziq-ovqat sanoati uyushmasi va “O‘zbekiston Respublikasi Tovar-xomashyo birjasi” OAJ bilan kelishilgan.